
Die  kunswerk  maak  op  eie  wyse  die  Syn  van  die  syndes  bekend.  Hierdie  bekend  maak,  d.i. 
hierdie  openbaring,  d.i.  die  waarheid  van  syndes,  vind  in  die  werk  plaas.  In  die  kunswerk  het 
die  waarheid  van  syndes  homself  in  werking  gestel.  Kuns  is  waarheid  wat  homself  in  werking 
stel. 

Ensovoort  is  deur  ’n  onafhanklike  groep  skrywers  en  letter- 
kundiges  tot  stand  gebring  met  die  oog  daarop  om  meer 
publikasiegeleenthede  aan  veral  jonger  digters  te  bied.  Die 
tydskrif  steun  geen  bepaalde  ideologie,  -isme,  of  beweging 
nie  en  probeer  om  ’n  geskakeerde  beeld  van  die  poësiewê- 
reld  daar  te  stel. 

Deur  ’n  groot  verskeidenheid  werk  te  publiseer  en  ’n  plat- 
form  te  skep  vir  digters  en  digwerk  van  uiteenlopende 
aard,  wil  Ensovoort  daartoe  help  bydra  om  sy  tyd  te  boet- 
seer.  Enigeen  is  gevolglik  welkom  om  bydraes  aan  Enso- 
voort  voor  te  lê  vir  pubhkasie:  verkieslik  Afrikaanse  en/of 
Engelse  gedigte,  maar  ons  sal  ook  briewe  en  artikels  (veral 


artikels  wat  oor  die  poësie  handel)  verwelkom.  Literêrt 
meriete  is  die  enigste  maatstaf  waarvolgens  voorgelegde 
werk  gekeur  word.  Vernuwingsmoontlikhede  sal  voort- 
durend  gestimuleer  word,  en  ons  credo  is  dat  die  digter  nie 
by  die  mylpale  van  die  verlede  mag  stilstaan  nie,  maar 
hulle  telkens  moet  versit.  Hierbenewens  erken  Ensovoort 
ook  die  tydeloosheid  van  alle  waaragtige  kuns. 

Die  tweede  uitgawe  van  Ensovoort  verskyn  teen  die  einde 
van  die  jaar;  daarna  sal  tot  vier  uitgawes  jaarliks  die  lig 
sien.  Die  oorlewingskanse  van  die  tydskrif  is  in  hoofsaak  in 
die  hande  van  die  digters  en  die  leserspubliek  — ons  hoop 
gevolglik  op  voldoende  reaksie,  sodat  ons  ’n  lewenskrag- 
tige  tydskrif  tot  stand  kan  bring. 

René  Marais 

Pablo  Neruda:,  Twenty  Love  Poems  and  A Song  of  Despair 

“Tog  moet  ons  insien  dat  die  poësie  nog  vóór  die  druk-  en  skryjkuns  op 
ons  aarde  bestaan  het.  Daardeur  weet  ons  dat  die  poësie  soos  brood  is  vir 
die  mens  en  onder  aímal  verdeel  moet  word.” 

P.N. 


Hy  word  beskou  as  een  van  die  grootste  digters  in  die  Spaanse  én 
in  die  wêreldliteratuur.  Ricardo  Neftali  Rcyes  Basoalto  is  op  12 
Junie  1904  in  Chili  gebore.  Sedert  1920  ken  die  wêreld  hom  as 
Pablo  Neruda,  ’n  naam  wat  hy  in  1946  wettig  aanneem. 

Die  politiek  was  onlosmaaklik  verweef  met  Neruda  se  (latere) 
lewe  en  poësie:  vanaf  1927  is  hy  konsul  in  plekke  soos  Rangoen, 
Colombo,  Batavië,  Buenos  Aires,  Barcelona  en  Madrid,  en  die 
politiek  vind  neerslag  in  al  sy  skryfwerk.  Hy  tel  digters  soos  Fre- 
derico  Garcia  Lorca,  Miguel  Hernandez  en  Miguel  Angelo  Astu- 
rias  onder  sy  vriende. 

Die  Spaanse  burgeroorlog  en  Lorca  se  fusillering  oefen  ingry- 
pende  invloed  op  Neruda  uit.  In  1945  word  hy  lid  van  die  Kom- 
munistiese  Party  van  Chili,  en  skryf  ook  sy  meesterwerk,  The 
Heights  of  Machu  Picchu.  Gabriel  Gonzalez  kom  in  1946  aan 
bewind,  maar  begin  in  1947  om  die  Kommuniste  te  vervolg.  Vir 
meer  as  ’n  jaar  lank  is  Neruda  voortvlugtig,  tot  gevangenisstraf 
veroordeel  vanweë  “verraad  teenoor  die  vaderland”.  Gedurende 
diéjaar  skryf  hy  die  Canto general,  en  verlaat  Chili.  In  1950  deel  hy 
die  Wêreldprys  vir  Vrede  met  Pablo  Picasso  en  Paul  Robeson. 
Twee  jaar  later  word  sy  vonnis  nietig  verklaar  in  Chili;  hy  keer 
terug  en  ontvang  in  1953  die  Stalin-prys  vir  Vrede.  Die  Nobel- 
prys  vir  Letterkunde  word  in  1971  aan  Neruda  toegeken. 

Op  24  September  1973  sterf  Neruda  tydens  die  militêre  oorname 
van  Salvador  Allende  se  bewind,  en  plunderaars  rig  onherstelbare 
skade  aan  sy  waardevolle  persoonlike  besittings  aan. 

Neruda  was  maar  twintig  jaar  oud  toe  sy  bundel  Twenty  Love 
Poems  and  A Song  of  Despair  verskyn  het,  en  mens  staan  verbaas 
oor  die  rypheid,  geïntegreerdheid  en  vervlegting  van  motiewe 
wat  reeds  hierin  voorkom: 

White  bee,  you  buzz  in  my  soul,  drunk  with  honey, 
and  your  flight  winds  in  slow  spirals  of  smoke. 

I am  the  one  without  hope,  the  word  without  echoes, 
he  who  lost  everythmg  and  he  who  had  everything. 

Last  hawser,  *in  you  creaks  my  last  longing. 

In  my  barren  land  you  are  the  final  rose. 

(Twenty  love  Poems:  VIII:  “White  Bee”) 

Die  liefde  en  die  droefheid,  die  vrou,  die  natuur  en  die  woord  is 
motiewe  wat  deurlopend  in  die  bundel  voorkom  en  op  mekaar 
inwerk.  Dit  blyk  reeds  uit  die  titel  dat  die  liefdes-  en  droefheids- 
motiewe  voorop  gestel  word,  soos  ook  duidelik  is  in  die  aanha- 
ling  hierbo. 

Die  vrou  word  verhef  tot  ’n  magiese  wese  wat  die  droefheid  kan 
besweer:  “you  are  the  final  rose”,  of  “To  survive  myself  I forged 
you  like  a weapon”  (I:  “Body  of  a Woman”)  Die  vrou  en  dic  natuur 
word  met  mekaar  vervleg  — Neruda,  seun  wat  grootgeword  het 
in  die  ryk  natuur  van  Chili  met  sy  rotse,  sand,  bome,  moerasse  en 
vulkane  kan  van  die  vrou  sê: 

“Dark  butterfiy,  sweet  and  defmitive 

like  the  wheat-field  and  the  sun,  the  poppy  and  the  water.” 
(XIX:  “Girl  Lithe  and  Tawny”) 

Die  droefheid  voltrek  hom  as  leitmotiv  in  die  bundel.  Die  eerste 
gedig  vertel  van  die  vrou  se  stem,  “slow  and  sad”,  en  stel  reeds  ’n 
wanhoopslied  in  die  vooruitsig  in  die  woorde: 

“Dark  river-beds  where  the  eternal  thirst  flows 
and  weariness  follows,  and  the  infmite  ache.” 


(I:  “Body  of  a Woman”) 

Elke  gedig  in  die  bundel  bevat  ’n  verwysing  na  droefheid  of  treu- 
righeid,  selfs  al  is  dit  ’n  verskuilde  verwysing  soos  in  die  versreëls 
“Ah  your  mysterious  voice  that  love  tolls  and  darkens 
in  the  resonant  and  dying  evening!” 

(III:  “Ah  Vastness  of  Pines”) 

Die  skryfdaad  vind  plaas  vanweë  die  noodsaaklikheid  vir 
woorde,  en  word  deur  die  liefde  vir  die  vrou  geïnisieer.  Sy 
woorde  is 

“Stories  to  tell  you  on  the  shore  of  evening, 

sad  and  gentle  doll,  so  that  you  should  not  be  sad.” 

(XIII:  “I  Have  Gone  Marking”) 

Die  liefdesverhouding  groei: 

“But  my  words  become  stained  with  your  love. 

You  occupy  everything,  you  occupy  everything.” 

(V:  “So  That  You  Will  Hear  Me”) 

Dit  bereik  ’n  hoogtepunt  m “Every  Day  You  Play”  (XIV),  as  die 
digter  sê: 

“I  want 

to  do  with  you  what  spring  does  with  the  cherry  trees”; 
en  in  “Here  I Love  You”  (XVIII): 

“Here  I love  you  and  the  horizon  hides  you  in  vain”. 

Die  situasie  begin  egter  in  dieselfde  gedig  reeds  omkeer  as  hy  sê: 
“I  love  what  I do  not  have  You  are  so  far." 

In  “Girl  Lithe  and  Tawny”  (XIX)  verloor  hy  kontak  met  die  vrou: 
“Girl  lithe  and  tawny,  nothing  draws  me  towards  you.” 

En  in  die  daaropvolgende  gedig  kulmineer  dit  en  gaan  oor  in  die 
skryldaad:  “Tonight  1 Can  Write”  (XX).  Dit  blyk  duidelik  dat  die 
skryfdaad  regstreeks  verband  hou  met  die  verhouding  tussen  die 
digter  en  die  vrou: 

“To  hear  the  immense  night,  still  more  immense  without  her. 
And  the  verse  falls  to  the  soul  hke  dew  to  the  pasture.” 

Hiema  volg  “The  Song  of  Despair  ”,  die  digter  se  wanhoopslied  oor 
sy  verlore  beminde;  ’n  wanhoopslied  ongeag  die  feit  dat  hy  deur 
haar  tot  die  skryfdaad  gekom  het: 

“Oh  flesh,  my  own  flesh,  woman  whom  I loved  and  lost, 

I summon  you  in  the  moist  hour,  I raise  my  song  to  you  . . . 

This  was  my  destiny  and  in  it  was  the  voyage  of  my  longing, 
and  in  it  my  longing  fell,  in  you  everything  sank!  . . . 

It  is  the  hour  of  departure.  Oh  abandoned  one!” 

Die  ondertone  van  hierdie  Lied  van  Wanhoop  se  melodie  het 
reeds  in  die  eerste  gedig  opgeklink  en  ’n  refrein  geword  in  al 
twintig  liefdesgedigte,  om  sy  slotakkoorde  te  vind  in  die  “Song  of 
Despair”.  Sodoende  is  bogenoemde  temas  dcur  diejong  Neruda 
georkestreer  in  ’n  simfonie  van  woorde  wat  opklink  oor  die  liefde 
en  oor  die  verlore  geliefde. 


(Die  Veinte  poemas  de  amot  y una  canción  desesperada  (1924)  is  deur 
W.S.  Merwin  vertaal  as  Twenty  Love  Poems  and  A Song  ofDespair, 
London:  Jonathan  Cape,  1978.) 

Lao-tse 


Verse  uit  die  Lewensweg 

ingelei  en  vertaal  deur  Marthinus  Versfeld 


Lao-tse  is  die  bron,  miskien  die  grootste  bron,  van  die  Sjinese 
denke.  Daar  word  gestry  oor  sy  geboortedatum,  selfs  oor  sy  be- 
staan,  maar  ons  kan  waag  om  te  sê  dat  hy  ’n  tydgenoot  van  Con- 
fucius  was,  en  dat  albei  geleef  het  in  ’n  eeu  van  stryd  en  ellende. 
Soos  ’n  destydse  digter  uitgeroep  het: 

Genadelose  God! 

Is  daar  geen  einde  aan  wanorde  nie? 

En  die  mensdom  ken  geen  rus  nie. 

In  sulke  tye  floreer  die  filosofie,  want  die  skyn  verdwyn  en  die 
struktuur  van  die  mens  en  van  sy  politiek  word  blootgestel. 

Confucius  het  reageer  deur  ’n  morele  struktuur  te  ontwerp  wat 
die  gesin  en  die  staatsdiens  omgeskep  het.  Hy  verteenwoordig  die 


praktiese  gemeenskapsin  van  die  Sjincse.  Lao-tse  het  ook  veel 
oor  die  staatkunde  te  sê,  maar  nes  Plato  het  hy  ingesien  dat  die 
politiek  ’n  mistieke  dimensie  het,  en  dat  woordc  jou  na  die  stilte 
moet  lei.  Die  gekarring  van  woorde  en  dade  moet  in  die  groot 
water  wegsink.  Hy  is  dus  ’n  bron  beide  van  die  mistiek  en  van  die 
allerskerpste  pohtieke  insig. 

Die  Tao-te-Sjing  of  Lewensweg  is  ’n  baie  klein  werkie  van  5 000 
Sjinese  karakters.  Dit  is  ook  een  van  die  mees  vertaalde  boeke. 
Alleenlik  in  Engels  is  daar  oor  die  sewentig  vertalings.  Dit  kan 
poëties  genoem  word  omdat  dit  dig  is  — ’n  dig-ter  moet  dinge  in 
’n  brandpunt  konsentreer  — en  omdat  die  realiteit  hoin  altyd  as 
ritmies  openbaar.  Soos  Augustinus  sou  sê,  die  Tao  is  ’n  psalm. 


Prof.  Marthinus  Versfeld 

Die  weg  wat  met  woorde  gebaken  word 
Is  nie  die  vaste  Wcg  nie; 

En  die  naam  wat  genoem  kan  word 
Is  nie  die  vaste  naam  nie. 

Aan  die  begin  van  hemel  en  aarde  was  die  naamlose. 

Die  mocdcr  van  die  tallose  menigvuldigheid  hct  ’n  naam. 

’n  Wiel  het  dertig  speke 
Die  leemtes  tussen  die  speke 
Is  wat  die  kar  laat  loop. 

Maak  ’n  erdepot  — 

Die  holte  binnekant 
Maak  die  pot  bruikbaar. 


Asjy  die  Wcg  wil  kcn,  ontslaan  jou  begeertes.  Maak  deure  en  vensters. 

Koester  begeertes,  en  sien  net  die  menigvuldigheid.  Dis  die  oop  spasies 

Wat  van  die  kamer  ’n  kamer  maak. 

Die  twee  is  dieselfde, 

Maar  word  deur  naam  ’n  twee  Uit  die  leemtes  trek  ons  voordeel 

Geheim  bo  gcheim  dat  hulle  een  is  — Dinge  word  deur  die  niets  van  nut. 

Die  poort  na  dic  wêrcld  se  wortcl. 

Die  beste  regeerder  is  van  sy  onderdane  byna  afwesig. 
Dan  kom  dié  wat  onderdane  liefhet  en  loof. 

Ten  derde  kom  daar  die  regeerder  wat  hulle  vrees. 
Ten  laaste,  dié  wat  hulle  die  spot  mee  dryf. 

Waar  jy  mense  te  min  vertrou 
Sal  hulle  jou  nie  vertrou  nie. 

Teruggetrek,  praat  hy  min, 

Asof  sy  woorde  waarde  het. 

Wanneer  hy  sy  taak  verrig  het  sal  die  mense  sê: 
Natuurlik,  ons  het  dit  self  gedoen! 


47 

Jy  kan  die  wêreld  ken 
Net  deur  tuis  te  bly; 

Jy  kan  die  hemel  sien 
Met  ’n  toe  venster. 

Hoe  verder  jy  na  buite  wandel 
Hoe  minder  weetjy. 

Die  wyse  word  wys 
Deur  stil  te  bly. 

Hy  sien  sonder  rondkyk, 

Kry  resultate  sonder  aksie. 


38 

Die  beste  man  is  nie  propvol  deugde  nie: 
Daarom  bly  hy  goed. 

Die  man  van  min  betekenis 
Beroep  hom  altyd  op  die  deug, 

En  derhalwe  sit  hy  daarsonder. 
Eersgenoemde  woel  nie, 

Tog  doen  hy  alles. 

Laasgenoemde  woel, 

En  niks  kom  klaar  nie. 

’n  Man  met  ’n  groot  gees  handcl 
Maar  sonder  allerhande  ideale. 

Die  geregverdigde  burger  handel, 

Maar  daar  steek  iets  agter. 

’n  Man  wat  die  konvensies  ken  handel, 
Maar  as  niemand  reageer  nie 
Moet  hy  hulle  dwing. 

Moralisme  wys  dat  die  Weg  verlaat  word. 
Na  moralisme  kry  jy  oorgevoehgheid. 

Na  oorgevoeligheid  kry  jy  wettiesheid, 

En  daarna  kry  jy  fatsoenhkheid. 

Fatsoenlikheid  is  die  Weg  se  leë  dop, 
Voorteken  van  wanorde. 

Watter  is  van  meer  betekenis: 
Hoe  jy  geag  word,  of  wat  jy  is? 
Wat  is  van  groter  waarde: 

Wat  jy  is,  of  wat  jy  besit? 
Waardeur  verloor  jy  meer: 

Deur  verlies  of  wins? 

Op  die  lang  duur 

Besit  die  suinigste  die  minste. 

Hoe  meer  jy  het 

Des  te  meer  gaan  jy  verloor. 

Wees  tevrede  en  wees  veilig. 

Stel  perke,  ook  aan  die  gevaar. 
Dan  kan  jy  leef. 

Waar  die  Weg  die  ryk  regeer 
Ploeg  die  oorlogsperde. 

So  nie  teel  daar  oorlogsperde 
In  die  boer  se  kamp. 

Die  grootste  misdaad  is  om  te  veel  te  wil  hê; 
Die  grootste  ongeluk  is  ontevredenheid; 
Hebsug  is  die  wortel  van  alle  kwaad. 

As  jy  tevrede  is, 

Het  jy  mos  wat  jy  moet  hê. 

Die  studentjie  leer  elke  dag  ’n  bietjie  by, 

Die  wyse  stroop  elke  dag  ’n  bietjie  af. 

Hy  doen  minder  en  minder  totdat  hy  stilstaan: 
Waar  niks  gedoen  word  is  niks  ongedaan  nie. 

Deur  nie  te  woel,  oorwin  hy  die  koninkryk; 
Waar  jy  gedurig  poog,  behaal  jy  niks  nie. 


49 

Die  wyse  man  is  selfs  van  eie  verstand  bevry: 
Hy  gee  hom  oor  aan  ander  mense. 

Die  goeies  behandel  hy  goed. 

Die  slegtes  behandel  hy  ook  goed. 

50  oortref  hy  eie  goedheid. 

Hy  vertrou  die  wat  ter  goede  trou  is, 

En  hy  vertrou  ook  die  onbetroubares. 

So  oortref  hy  eie  oordeel. 

Die  wyse  man  lê  aan  die  wêreld  oop. 

Hy  skei  en  oordeel  nie. 

Tog  ag  die  mense  sy  sien  en  hoor, 

Want  ’n  wyse  sien  en  hoor 
Soos  ’n  klein  kindjie. 


66 

Die  see  en  die  rivier 
Oortref  selfs  die  vallei: 

Hul  is  nog  laer. 

As  jy  mense  wil  bestuur 
Doen  dit  van  onder. 

Asjy  mense  wil  lei 
Loop  agter  hulle. 

Die  goeie  staatsman  staan  bo  die  volk 
Sonder  dat  sy  gewig  gevoel  word. 

Hy  loop  vooruit 

Sonder  om  ’n  struikelblok  te  word. 

Die  wêreld  ondersteun  hom 
Omdat  hy  nie  gewig  aan  homself  heg  nie. 
Aangesien  hy  nie  sy  wil  laat  geld  nie 
Werk  almal  gewillig  saam. 


73 

Die  man  wat  dit  durf,  pleeg  manslag 

Die  man  wat  dit  nie  druf  nie,  spaar  ook  sy  eie  lewe. 

Die  een  doen  kwaad,  die  ander  goed. 

God  haat  wie  hy  haat  — 

Wie  ken  sy  planne? 

Die  wyses  swyg  ook  soms. 

God  oorwen  sonder  stryd. 

Hy  ontbied  nie  dmge  nie, 

Tog  kom  hul  as  geroepe 
Sy  planne  ontvou  hul  stadig. 

Wyd  ís  sy  net, 

En  die  oog  is  nie  klein  nie. 

Tog  vang  dit  alles  op. 

Hennie  Aucamp 


Hennie  Aucamp 


Reisgids 

Die  wêreld  is  so  wêreldwyd 

en  tog  so  bitter  klein 

want  waar  jy  gaan,  reis  jou  bagasie: 

die  hart  en  sy  venyn. 

Cannes  se  goue  lywe  — 

’n  palm  teen  die  blou! 

En  Durban  en  die  Suidkus 
waar  die  winter  somer  hou! 

Die  wêreld  is  so  wêreldwyd 
en  tog  so  bitter  klein: 
op  elke  kaai  wag  ’n  bekende: 
die  hart  en  sy  venyn. 

San  Francisco  aan  die  Weskus  ■ — 
nog  ’n  stad  op  heuwels! 
soos  Amsterdam  en  Rome 
genaakbaar  teenoor  euwels! 

Die  wêreld  is  so  wêreldwyd 
en  tog  so  bitter  klein: 
in  elke  bed,  in  elke  herberg: 
die  hart  en  sy  venyn. 

Sien  Venesië 
en  sterf! 

Wie  die  eilande  besoek  het, 
is  deur  die  gode  self  bederf! 

Die  wêreld  is  so  wêreldwyd 
en  tog  so  bitter  klein: 
want  selfs  nie  op  jou  verste  vlugte 
gaanjou  eie-ek  verdwyn. 

Die  Taj  Mahal 
’n  wolk,  ’n  droom! 

En  dan  Tibet, 
soos  ’n  gebed, 

’n  hoogland  onder  sneeu! 

Die  wêreld  is  so  wêreldwyd 
en  tog  so  bitter  klein. 

Nóg  Boedapest  nóg  Shangrila 
bied  skuilte  teen  die  pyn. 


Johannesburg 

’n  oggendlied 

In  die  vroegste  oggendvroegte 
as  neon  strate  bind 
en  lampe  in  die  asfalt 
hul  nat  weerskynsels  vind; 
as  skimme  in  die  rookmis 
meganies  werk  toejaag 
voor  skoknuus  van  die  dagblad 
hul  dagpas  kan  vertraag; 
as  parkvoëls  in  die  bome 
hul  oefenlopies  waag  — 

moet  jy,  o stadsbewoner, 
jou  dankgebedjie  bring; 
jou  oggendlied,  vóór  koffie, 
saam  met  die  parkvoëls  sing. 

Want  ’n  stad  se  optimisme 
kan  wel  ’n  oomblik  duur, 
al  is  dit  hoe  vroegtydig: 

’n  grou,  verskuilde  uur 
voor  klank-  en  roetbevuiling 
die  sonskyn  self  bedroef 
en  mense,  gou  mismoedig, 
hul  terugtrek  in  hul  groef; 
voor  dieseldamp  en  dreuning 
natuur-lik-heid  verstroef. 

Jy  moet  o stadsbewoner, 
jou  oggendliedjie  sing 
as  parkvoëls,  goedgelowig, 
hul  dankgebedjie  bring. 

Vir  Jannie  du  Toit 
17  April  1981 


Dieselfde  dorpie,  jare  later 

Die  slentersomers  van  my  jeug 
herleef  in  elke  geur: 
nat  tuine  in  die  skemeraand 
en  malvas  langs  die  deur; 

en  oumensrosies,  pimpelpers, 
wat  oor  ’n  landmuur  stort 
en  dof  en  soet  hul  verre  groet: 
wat  het  van  jóú  geword? 

en  ander  ook,  die  siekteruik 
van  bloekoms  net  na  reent: 
ek  volg  my  voete  in  die  laan 
wat  uitmond  op  die  meent; 

en  op  die  meent,  maar  afgekamp, 
lê  vader  in  die  hof 
met  diep  gebeitel  in  sy  steen: 
en  stof  is  jy,  net  stof. 

Selfs  dood  raak  hierso  maklik  weer: 

’n  skuilte  onder  gruis 
met  kleipot  en  laventelbos 
die  wagters  by  jou  huis. 

Ek  vlug  uit  kerkhofstiltes  uit 
geteister  deur  onthou 
en  strompel  tussen  bloekoms  in 
vol  siekteruik  van  nóú. 

Vir  Hennie  du  Preez 


Vir  Jannie  du  Toit 
19  April  1981 


Stephan  Bouwer 


Stephan  Bouwer 

mentor 

nou  staan  die  mentor 

effens  verleë  en  sonder  behae 

by  die  laagwaterlyn  na  jóú  seer  en  kyk 

hy  sien  hoe  jy  ver  akwanes 

met  ’n  nuwe  woordeskat  en 

onverstaanbare  handgebare 

na  die  oppervlak  reik 

na  iets  wat  heel  ver  is  en  heel  schoon 

wat  tergend  wink  vanaf  ’n  rots 

hy  sou  jou  graag  vir  oulaas  wou  omhels 
waar  jy  nou  onderwater  woon 
maar  daar  het  weinig  oorgebly 

om  te  verruil 

nou  tree  hy  terug 
maar  dié  beeld  bly  spook: 

jy 

tussen  wiere  en  skulpe 
wat  onhoorbaar  roep 
ontredderd  broos  en  half  verdwaasd 
oor  jou  nuutverworwe  vermoë 

om  te  huil 


dit  sous  al  weer 

(dit  sous  al  weer 
die  strate  is  nat 

en  ek  wonder  of  jy  veihg  by  die  huis  gekom  het) 

jy  het  waarskynlik  natgereën 
en  staan  nou  onder  ’n  warm  stortbad 
jy  vryf  oor  jou  maer  ribbekas 
en  srneer  seep  aan  elke  been 

jy  probeer  op  sjampoe  en  motorfietse  konsentreer 

maar  jou  gedagtes  dwaal  terug  na 

’n  liefdesbekentenis 

wat  jou  heeltemal  onkant  betrap  het 

— miskien  moet  jy  nie  gou  weer  soontoe  gaan  nie 
want  jy  sal  godweet  sulke  ouens  nooit  verstaan  nie  — 
en  tog  het  jy  dit  baie  goed  hanteer 
deurgaans  geen  verleentheid  laat  blyk  nie 

maar 

voor  jy  die  lig  aíknip  en  kamer  toe  gaan 
kan  jy  nie  help  om  eenkeer  gou  oor  jou  skouer 
na  jou  eie  agterstewe  in  die  spieël  te  kyk  nie 


Twee  liedjies: 

Grootmeneer 

(vir  Mynie  Grové) 

Die  see  is  vandag  weer  pure  asuur 

al  die  vygies  staan  in  blom 

daar’s  ’n  man  wat  vir  my  ’n  handstand  doen 

en  wat  glo  ek  is  mal  oor  hom 

Nou  staan  hy  nader  vir  applous 

dit  laat  my  mopshond  grom 

want  daar’s  net  plek  vir  twee  op  my  handdoek 

en  dié  lêplek  behoort  aan  hom 

Hy’s  ’n  Grootmeneer  met  ’n  duinebesie 
wat  spog  met  die  lied  van  sy  lenige  lyf 
die  son  is  die  goudsmid  van  sy  spiere 
en  die  skilder  van  sy  blonde  kuif 

Ek  en  Meneer  draf  die  duine  af 
want  die  robbe  hou  waterkonsert 
en  die  hele  wêreld  word  skielik  laf 
die  hond  jaag  sy  eie  stert 

die  meeue  hang  onderstebo  in  die  lug 
en  hy  verklaar  sy  liefde  aan  my 
en  dan  is  hy  weer  die  water  in 
om  sy  branderplank  te  ry 

Hy’s  ’n  Grootmeneer  met  ’n  duinebesie 
wat  spog  met  die  lied  van  sy  lenige  lyf 
die  son  is  die  goudsmid  van  sy  spiere 
en  die  skilder  van  sy  blonde  kuif 

In  die  flou  lig  van  die  laatmiddagson 
staan  hy  op  ’n  rots  en  poseer 
om  dié  beeld  en  dié  dag  in  my  hart  te  grif 
maar  hy  het  nog  veel  om  te  leer. 

want  nou  dat  die  son  in  die  see  gaan  verdrink 
moet  Grootmeneer  dít  weet: 
jou  beligting  is  besig  om  uit  te  brand 
en  vanaand  het  ek  jou  klaar  vergeet 

chanson  vir  die  onerkentlike 
geliefde  (kabaret) 

oor  ek  probeer  om  jou  nooit  te  verveel  nie 
gee  ek  nie  om  om  rolle  te  speel  nie 

as  ek  dink  ek  mag  jou  verloor 
gaan  sit  ek  ’n  filmkamera  neer 
sodat  jy  ander  mense  kan  bekoor 
met  ’n  spel  wat  ek  inspireer 

as  jy  alleen  in  ’n  hoek  sit  en  treur 

— die  kere  wat  jou  hart  baie  seer  is  — 
prys  ek  jou  om  jou  op  te  beur 
bewys  ek  dat  ek  jou  teddiebeer  is 

oor  ek  probeer  om  jou  nooit  te  verveel  nie 
gee  ek  nie  om  om  rolle  te  speel  nie 

ek  koop  al  die  boeke  wat  jy  lees 
sodat  jy  eersdaags  nóg  slimmer  gaan  wees 
en  terwyl  jy  nog  na  iets  moois  staan  en  kyk 
word  my  kredietkaart  al  reeds  gelykgestryk 

ek  het  ook  al  tranerig  my  liefde  verklaar 

oor  ons  naderende  skeiding  rny  angstig  gemaak  het 

dít  was  ’n  eerlike  rol 

— en  al  een  wat  jou  verleë  laat  raak  het 

oor  ek  probeer  om  jou  nooit  te  verveel  nie 
gaan  ek  nie  meer  vir  jou  rolle  speel  nie  . . . 


Sheila  Cussons 


Barcelona,  23  Mei  1981 

O onhoudbare  land,  ek  bemin  jou! 
ja,  ek  het  jou  lief. 

Gramskap  is  jy  van  die  gode, 

donder,  weerligte,  wondere  — 

dodes  wat  nie  wil  rus  nie, 

lewendes  wat  nie  weet  waarheen  nie  — 

ou  drome,  ewige  onruste 

wat  aan  niemand  rus  wil  gun  nie; 

land  van  paradokse,  arend 

en  duif,  tegelyk  brandende  staal 

en  asem  van  mcisies  cn  angeliere. 

Ek  het  jou  hef,  Spanje, 
digter  van  die  ontnerfde  vlees. 


Johan  de  Jager 

So  moet  ek  dan  voorsorg  tref 

jou  in  die  retma  bêre 

die  erkentenis  inhok 

(dat  jou  fyn  vel  veerpootjies  trek) 

oor  die  jare 

my  oë  sluit 

my  meisie 

word  oud 

met  die  jare  — 

om  dan  die  breuk  te  maak 

met  jou  jeug 

soos  jy  wakkerword 

omdraai 

van  jou  jeug  — 

soos  ’n  duif  injou  hande 
soos  die  dood  in  jou  hande  lê. 

Vir  T.R. 

Dis  soos  jy  sê 
die  woord  is  dood 
of  lewe  hy  dalk  nog 
maar  kan  ons  nie  meer 
oor  groot  dinge  skryf  nie 
oor  vrees 
en  die  dood 
of  oor  liefde 

miskien  is  die  woord  dood 

miskien  kan  ons  nie  meer 

skryf  oor  liefde 

en  die  dood 

of  vrees 

as  ons  woorde 

soos  ons  vrees 

skraal  is 

in  ’n  grys  pak 

met  ’n  briewetas 

miskien 

moet  ons  ophou 

met  woorde 

en  liefde 

en  dood 

en  verse  skryf 

of  ander  dinge  doen. 

April  /977 


Johann  D de  Lange 


Droom 

En  was  ek  ’n  verslete  boek 

en  my  rug  swak, 

sal  jy  nog  soms  ingedagte 

blaai  deur  my  bestaan, 

verbrokkelde  beelde  herroep, 

verwysings  najouself 

tussen  die  verkreukelde  blaaie  soek 

of  ’n  gedig  dalk  weer  ’n  keer  lees 

omdat  dit  vir  ons  sin  gemaak  het  tóé? 

Sal  jy  hoor  hoe  ek  bekend  ritsel 

onder  die  liefkosings  van  jou  hande 

nou  so  bekend? 

Van  die  baie  vat  sal  ek  plek-plek 
sommer  vanself  oopval 
en  my  dagboeklewe  vir  jou  oopgooi 
teen  die  lig. 


Liefdesverklaring 

Vir  B.  Rautenbach 

Ek  wil  jou  dra 
soos  ’n  hanger 
’n  uniform  dra, 
want  nou  is  jy 
net  ’n  jas 

se  swyende  skaduwee 

agter  die  deur: 

nie  langer 

die  oorlog  vir  my 

nie,  maar  ’n  blote 

uniform;  lippe 

wat  uitmond 

in  ander  lippe 

net  so  leeg 

en  dors,  lippe 

wat  in  die  nag 

van  ander  lippe 

se  vergetelheid 

’n  donkerder  afdruk 

laat,  soos  van  bloed, 

of  soos  die  liefdes- 

verklaring 

van  ’n  skeermeslem 

op  my  arm. 


Meisie 

Delikate  meisie  in  die  poel. 
Pluime  wolke  droom  om  haar 
soos  verlede  jaar  se  blare. 

Water  se  genadelose  hande  vorm 
voete,  dye,  borste,  skouers. 

Die  woud  drink  alle  geluide. 
Voëls  drink  hulle  weerkaatsings. 
Die  ring  bome  buig  vooroor 
en  luister  soos  getuies. 

André  le  Roux  du  Toit  Theunis  Engelbrecht 


vriend 

ek  verlang  na  jou 
vriend 

skaduwee  meer  reëel  as  rots 
wentelbaan  van  vrede 
Godgegewe  lied 

waarvan  ek  soms  die  wysie  vergeet 
veral  tydens  die  petit  mals 
van  niksseggende  transaksies 
en  die  reise  agter  die  skerms 
met  arms  vol  kruideniersware 

vriend 

die  winter  kom  onvermydelik 
die  lamppale  word  ryp  soos  gebede 
die  lig  gaan  kop  toe 
die  vrede  duisel 

ek  drajou  in  die  sak  van  my  leerbaadjie 
en  reik  na  jou  soos  na  sigarette 
soos  na  die  onblusbare  vlam 
wat  weier  om  te  sterf 
onder  jare  se  debris. 

wanneer  die  gees  ryp  word 

en  sterf 

eendag 

sal  ek  skielik  weer  op  jou  stoep  staan 
om  jou  vir  ete  te  skiet 
met  my  barclaykaart 

my  skoene  sal  aanvanklik  vreemd  en  oorywerig  skwiek 

maar  mettertyd 

sal  ek  weer  my  voel  kry 

injou  diep  groen  stoel 

tussen  die  gesaaide  manuskripte 

en  halfvoltooide  liefdesverklarings. 

ek  verlang  na  jou 

veral  as  die  wintersonne 

vanjou  hooflyngesprekke 

my  deur  nagte  van  swart  koffie 

en  tydelike  skuilings 

agtervolg 

vriend. 


Joachim  Els 

Ongeluk 

Twee  wêrelde  van  ’n  skildery 
bots. 

Die  blomme  en  gras  is  roerloos. 
Die  wind  lê. 

’n  Geel  vragmotor  verdwerg 
’n  man 

en  peil  af 

op  die  skokbreker  van  vlakke. 


we’re  so  pretty  vacant 

— the  sex  pistols 

die  lug  buk  mank  oor  die  aarde 

waar  ons  met  gekankerde  asems 

wasemwolkies  blaas  teen  winterkoue  ruite 

vir  ons  kinders 

om  later  prentjies  op  te  teken 

met  benerige  sopvingertjies 


opsomming  2 

die  see  was  gevlok  met  soutige  branders 
wat  poeierwit  teen  rotse  ontkraak  het 
gevlek  het  teen  jou  kleinmensvoetjies 
witter  gewas  het  as  winterkapok 

jy  was  ’n  polswarm  duif 

ek  wou  niejou  vlerkbene  knak  nie 

jy  was  te  skoon  te  goed  soos  wintersop 

te  veel  deel  van  my 

om  nog  in  my  te  kon  inkruip 

wat  nog  te  sê  van  andersom 

maar  daar  was  skoonwater  in  jou  are 
jou  hart  was  nie  rotsig  nie 
jou  vlerke  lugskoon  geveer 
en  in  jou  broeiwarm  vlerkvoue 
het  ek  sonderjou  wete  weggekruip 
totdat  die  wolke  ons  klippig  oorval  het 


respirasie 

blomblaarmonde 
drink  blink  botsels  lig 

die  son  is  bevange  vasgegom 
aan  ’n  taai  pol  blou 

sterre  sluk  aan  plasmas  pers 
wolkkussings  rafel  uit 
tot  droë  kombers  nag 

nagreën  sweet  uit  die  maan 

aan  die  aarde  groei  damme  modder 

so  sal  ons  dan  asem- 
haal 


dit  sou  selfmoord  kon  wees 

die  seeperdjie  lig  sy  tergvars  tong 
en  lek  die  vuil  uit  ons  ore 
die  see  lig  sy  vuurvars  branders 
en  lek  die  sappe  uit  ons  are 

die  son  kots  sy  woeswit  warmte 
en  skroei  die  wonde  van  ons  ore 
die  maan  spoeg  die  asem  van  sy  asmaslag 
en  hyg  ons  neer  in  stom  vermomming 


vir  x 

niemand  weet 

waarom  die  son  hom  verskans 
in  wolkkomberse  nie 
niemand  weet 

waarom  bome  se  blaartonge 
lustig  lek  aan  silwer  vure  nie 
niemand  weet 

waarom  twee  mense  met  rowe  op  die  oë 
mekaar  in  muishondgate  begrawe  nie 

maar  kyk 
ek  sien  jou  nie 

net  : die  bome  staan  en  blaar 

en  : die  lug  lê  en  rook 

iewers  brand  die  son  en  blink  die  maan 

en  iewers  is  jy  maar  kyk: 

ek  sien  jou  nie 


herkousel 

ek  weet  nie  of  die  papier  stukkend  is  nie 
maar  hierdie  vers  vlot  nie 

ons  klim  op  vlotte  van  woorde 
en  vorm  vlote  van  verse 

en  dan  wonder  ek 

of  ek  veronderstel  is  om  te  vers 

ons  weet  nie  of  ons  gedagtes  vashaak  nie 

maar  ons  gedigte  vloei  nie  soos 

goeie  verse  veronderstel  is  om  te  vloei  nie 

ek  klouter  op  ’n  vlot  vol  woorde 
en  dryf  oor  woordryke  borrelvisse 
en  vorm  vlote  vlote  vlote  van  vrees 

en  dan  wonder  my  bootjie 
of  hy  veronderstel  is  om  te  vaar 

maar  die  sorgvrye  gladlyf  visse 
hap-hap  te  veel  na  lug 

daarom  is  die  stroom  sterk 


dit  help  nie 

dit  help  nie  om  bang  te  wees; 

om  met  die  snelheid  van  lig  te  vergraf 

in  ’n  sonverkneuterde  landskap  nie. 

dit  help  nie  om  bly  te  wees; 

om  te  transendeer  tot  ’n  engel 

met  geglimme  vlerke  nie. 

dit  help  nie  om  te  hoop 

op  ’n  see  vol  diamantvisse 

of  ’n  land  vol  mosgegroende  wilgers  nie. 

dit  help  nie  om  te  wanhoop 

oor  ’n  mens  se  gekhpte  siel 

of  oor  die  kleurloosheid  van  hedendaagse  reenboë  nie: 

want  mens  is  ’n  insekrype  vrug 
jou  vleesdele  is  verstolde  plasma 
gcswel  omjou  toegeklopte  fossielhart. 


weet  jy  van  koue 

ken  jy  hierdie  winter: 
die  eekhorings  lek  hulle  eelte  nat 
bons  bronstig  uit  die  broodmuf  koue 
en  ek  sit  in  frognerpark 
verkluimde  gras  en  yssnorre  aan  kabouters 
se  blougeswelde  lippe 
o ken  jy  hierdie  winter 
druppend  uit  ’n  geswolle  hemelys 

weet  jy  van  koue: 

voor  ’n  kaggel  vol  geel  gloeiende  gletservlamme 

koue  insypelend  deur  monderige  ruite 

die  skarniere  gevrotte  tande  en  knippe  lewerlippe 

kom  ons  loop  oor  warm  strandsand 

soos  trots  skepe  in  hinderwind 

en  voel  die  klam  warmte  tussen  tone 

maar  weet  jy  van  koue 

ons  lê  met  koublou  tone  onder  komberse 

punt  in  die  wind 


Louis  Esterhuizen 


die  Staffrider 

die  trein  ruk  vorentoe 
skop 

ritmies  spoorstawe 
na  agter 

versnel  dan 

al  gretiger  dryf  hy  sy  staalgewig 
in  die  donker  sagtheid  in 

en  ek,  ek  staal  my 
plat  op  die  dak  teen  die 
gefluisterde  angs. 

sporadies  pluk  ligte  nog  aan  my  klere 
as  ons  deur  buitewykstasies  klapper 
dan  ook  nie  meer. 

ek  grawe  oor  dakplate,  soek  hakplek 

as  ek  die  nattigheid 
van  my  vingers  aflek 
proe  ek  die  onafgewasde  bloed 
van  talle  voorgangers 

en  bo-oor  glimlag  nog  die  draad  dun 
só  selfversekerd. 

opstaan  durf  ek  nie,  die  nag  tonnel 
aan  en  aan 


verklaring 

o,  ek  gaan  dit  doen,  ek  gaan 
my  mooiste  mooiste  duif  haal 
uit  die  lug 

op  die  wasbak  sal  ek  hom  slag 
sy  vlerke  breek  uit  die  vlug 
en  dan  met  die  blou  bloed 

van  my  mooiste  mooiste  duif 
sal  ek  hakekruise  oor  my  pasboek  skryf. 

Gerrit  Fourie 


Klokslag  enige  tyd 

Ek  onthou  ek  onthou 
in  die  seer  nabye  verlede 
(was  dit  maar  Nederlands 
en  die  zeer  nie  net  seer  nie) 

’n  lang  ruk  gelede 

soos  mense  die  dinge 

bereken,  mooihopers  wat  glo 

wat  verby  is,  is  verby 

en  verdwyn  mettertyd 

asof  dit  nooit  was, 

het  jy  vertel  van  die  groei 

en  sterf  van  teer  dinge 

en  hoe  alles  — selfs  die  beste  — 

verander  en  gals  word 

en  hoe  tyd  leer  bedrieg 

en  tyd  om  is  en  ons 

tyd  verby  is  en  alles; 

en  toe  lag  ek  en  sê: 

maar  dit  geld  nie  vir  ons  nie 

want  kyk  my  horlosie 

staan.  Kon  dit  weer  loop 

soos  jy,  toe  — maar  dit  staan. 

In  die  seer  nabye  verlede. 


Eerstelingbundel 

“Pram  for  sale.  Never  used.” 

— Star  Classified  Ads,  1978. 

Klein  bedjie  onder  yl  son,  grys  lug, 

na  al  die  lang  dae,  weke,  maande  wag 

van  snaakse,  anderse  aptyte,  lag 

en  trane  sonder  rede,  grap  en  sug 

gemeng,  en  vreemde,  ver  staar,  week  én  stug, 

met  elke  kwaal  of  skeet  ’n  wrede  slag 

van  Bo  om  afgekeer  te  word  met  krag 

wat  onverstaanbaar  ín  jou  was.  Jou  rug 

pal  fier.  En  nou  die  bedjie  en  die  son, 
luggrys  en  yl,  die  sagte  bruin  kombers, 
die  lang  omhelsing,  eeue-oud  en  kil. 

Hoe  skik  jy  dit  nie  anders,  as  jy  kon! 

Hoe  skryf  ek  daaroor  nie  ’n  sterker  vers. 

Die  lang  verwagting  eindelik  so  stil  . . . 


. . . toe  sê  die  oom: 
“Skryfvir  my  ’n  gedig.” 
En  toe  dink  ek  — 
ja,  om  ’n  gedig  te  skryf 
is  die  moeilikste  deel 
van  digwerk,  ja  . . . 


Effens  ongelyke  transposisie, 
histories  en  histeries 

vir  Francois  de  Montcorbier 

En  nou  — eintlik  (ha  ha)  seker 

net  volledigheidshalwe  (nie, 

kan  ek  u verseker,  dat  ek 

u dalk  vooraf  wil  beïnvloed  nie)  — 

sal  ons  seker  ook  na  die  geval 

e . . . Viljoen-is-dit?  moet  kyk:  hy  het 

binne  die  bekroningstydperk 

werk  gepubliseer  wat  baie  goed 

verkoop  het  en  (tot  my  verbasing)  selfs 

goeie  resensies  gekry  het  — al  kan 

’n  mens  net  noem  dat  dit  veral 

van  die  jongeres  was  wat  so  . . . 

nouja,  so  effens  moedswillig  wou  wees  — 

en  sy  werk  hét,  blykbaar,  ’n  taamlike 

uitwerking  en  invloed  op  — veral  weer 

jonger  — digters,  dus  kom  hy  beslis 

in  aanmerking  vir  die  Prys. 

Nou  wil  ek  net  noem  — en  weer 
moet  ek  bysê  dat  ek  nou 
in  my  persoonlike  hoedanigheid 
wil  praat  — dat  ek  me  seker 
is  nie.  U sien,  hy  skryf — al  kan  ek, 
persoonlik,  dit  nie  insien  nie  — 
seker  nie  te  sleg  nie,  maar  dis  tog 
vir  my  wel  . . . vreemd 
en  effens,  sou  ek  sê,  uitheems  . . . 

Sy  woordgebruik  is,  om  dit  sag 

te  stel,  gemik  om  (sê  hy  self)  te  skok 

en  nogal  kru  daarby;  en  ook  — 

ek  weet  dis  geensins  ons 

bekommernis  nie  — maar 

sy  liefdeslewe  . . . ; en  ek  wil  net  noem 

dat  ek  toevallig  by  ’n  . . . nouja, 

vriend  . . . ’n  lys  gesien  het  . . . ’n  komplot  . . . 

ja,  teen  die  wet  . . . staatsveiligheíd  . . . 

Maar,  om  terug  te  keer,  sy  poësie  — 
die  meeste  in  die  tronk  geskryf, 
so  hoor  ek,  die  res  in  Parys 
en  in  ballingskap  — is  ter  sake. 

Is  daar  enige  bespreking? 

Nie? 

Dan  neem  ek  aan  ons  slaan  hom  oor? 


Mari  Gerber 


nec  quisquam  venit 

ek  soek  na  jou  agter  elke  graspol 
tussen  die  riete  by  die  blou  rivier 
onder  die  malse  gras  van  afrika 

ek  verlang  na  jou  deur  busvensters 
tussen  die  geratel  van  treinwiele 
en  geknal  van  vegvliegtuie  wat  vlug 

ek  dink  aan  jou  snags  as  die  lug  sing 
soggens  as  die  skraal  windjie  jou  raak  raak 
as  die  son  smiddags  jou  warmte  naboots 

maar  jy  staan  op  magaliesberg 

met  die  lig  van  ander  wêrelde  in  jou 

oë 

Daniel  Hugo 

vir  die  kritici 

vandag  beproef  die  duif  sy  toonlere 
móre  lê  die  kat  tussen  bebloede  vere 

die  digter  sal  onvolmaak  bly  skryf 
tot  daardie  dag  van  die  leeu  en  die  lam 
die  kat  en  die  duif 


hekelaar 

my  ouma  knutsel  die  fynste  kant 
van  afvaldraad  (in  haar  fladderhand 
blink  die  snater  van  ’n  wewervink): 
met  ’n  oog  wat  al  die  rafels  vind 
hekel  sy  ons  wêreld  aan  die  kant 


eerste  liefde 

speels  soos  katte  was  hul 
oor  die  snoetjie  se  getril 
maar  onder  hul  vertroeteling 
het  dit  eindelik  verstil 

as  huisdiere  bewoon  hul  saam  die  huis 
en  net  soms  nog  (halfhartig  opgewek) 
probeer  hul  lewe  speel  in  die  dooie  muis 


’n  gedig  oor  voëls 

dié  gedig  behoort  deursigtig  ruit 
te  wees  waardéúr  jy  na  hul  kyk 
en  terwyl  jy  die  woorde  glashelder  spoeg  en  vryf 
begin  dit  self  soos  voëltjies  fluit 


katstrofes 

i 

jy,  my  ronkende  kat 

is  die  volmaakte  jagmasjien 

maar  onder  die  werktuiglike 

versorging  van  vele  hande 

is  verwyder  die  tandrat 

waarmeejy  kon  inskakel  vir  die  sprong 

nou  loop  jy  selfvoldaan 
en  luier  deur  die  huis 
(verkieslik  op  die  volvloermat) 
en  raak  met  die  verloop  van  tyd 
vriendehk  soos  ’n  kuiergas 
al  grinnikend  luier 

II 

van  duifrumoer  is  die  dagbreek  vol 

sy  spits  haar  versorgde  ore  en  stol 

vir  ’n  oomblik  — laat  hul  verveeld  weer  sak 

en  gaan  rustig  voort  met  spinwiel  trap 

III 

bewcnd  opgewen  dra  my  kat 
in  haar  meganiese  bek  iets  wat 

spartel  — bietjic  bang  en  baie  trots 
laat  sy  die  dicrasie  voor  my  voete  los 

opdat  ek,  magtige  Nimrod, 
die  muis  mct  ’n  katapult  pot 


Lucas  Malan 


Duet  vir  staccato-stemme 

Ons  het  gewag  op  ’n  middag  wat  dig 
en  solied  van  die  stilte  sou  wees, 

’n  middag  volstrek  net  vir  ons 
en  ons  nood  beskik. 

Ons  het  ’n  middag  gekies  wat  gelaai  was 
met  son  en  stapels  vol  ruisende  stiltes, 
elektronies  begelei  deur  ’n  enkele  kring- 
fluit  om  die  pas  aan  te  gee:  ’n  ronde  dag 
waarin  net  die  gestamp 
van  grofgeskut  hoorbaar  sou  wees; 
só  ’n  middag  op  die  hoëveld  het  ons  toe  gekies, 
absoluut  ons  eie:  dit  het  ons  waarmerk  gedra. 

Toe  kom  ’n  bosgod  volledig  toegerus  mct  klarinet 
en  prik  ons  middag  vol  bhnkende  vlinders, 
hy  dans  al  ons  stiltes  vol  bondels  verwagting 
en  maak  ons  harte  ons  hele  middag  lank  bly 
met  sy  glimlag,  bruin  glimlag  en  hoewe  . . . 

Bygevolg  het  daar  maar  min 

van  ons  soendag  oorgebly: 

hy  het  ons  middag/ 

ons  middag  het  ons 

vreeslik 

verniel 


Kouekoors 

April  begin  haar  kleure  wys, 

die  bome  staan  verslae 

en  uit  die  suide  is  daar  ryp 

en  koue  aan  die  kom; 

dit  gaan  ’n  strawwe  winter  wees  . . . 

Maar  ek  het  klaar  besluit: 
nog  net  ’n  week  of  twee 
dan  gaan  ek  koue  voete  kry 
en  ongemerk  verkas: 

daar’s  ’n  tuin  digby  Athene 
waar  Persephone  al  triomfantelik 
haar  eerste  wit  margriete  pluk  . . . 


Gids 

Die  aarde  het  ’n  middelpunt 
wat  matematies  glo  bepaal 
hoe  ver  ’n  mens  kan  reis: 
horisontaal  of  bínnewaarts, 
selfkennend,  sentripetaal; 

maar  ná  die  soet  verkenning 
van  riviere,  vreemde  grond 
en  hemelsfere  in  en  rondom  jou 
is  ek  verlore,  aan’t  swerf, 
altoos  buitestedig,  onderweg 
en  telkens  weer  verdwaal 
tot  hierdie  trefpunt  kom: 

’n  kamer  met  ’n  skraps  balkon 
waar  jy  rillend  vir  my  sterf. 

Feesmaal 

Nademaal  die  vlees 
nooit  ver  is  van  die  dood 
en  troos  alleen  te  vinde  is 
in  hunkerende  vlees, 
rys  krummels  van  ’n  tatel 
deur  milde  wyn  se  suur 
en  soet  versoening  tot: 
gevierde  brood. 


Johann  Lodewyk  Marais 

Miskruier 

Oor  winterwei  heen  is  ek  alewig  besig 
om  agteruit,  dan  vorentoe  weer,  met  sug 
en  swoeg  swaar  die  bal  te  rol  om  my  wêreld 
in  die  sweet  van  my  aangesig  te  besigtig. 


Wessel  Pretorius 


voor  jy  weer  lanseer  word 

as  jy  soos  ’n  pendeltuig  na  my  terug  keer 

wil  ek  ’n  volskaalse  klopjag  op  jou  uitvoer 

jou  rekenaars  fynkam  jou  kontroles  nagaan 

jou  vuurvaste  teëls  ’n  vuurdoop  gee 

jou  ruimteteleskoop  fokus  jou  gewigloosheid  reguleer 

en  as  ek  jou  program  getoets  het 
en  kant  en  klaar  met  jou  gepeuter  het 
wil  ek  hê  dat  jy  insypel 

deur  my  jarelange  ervaring  in  ruimteloosheid 
om  orde  te  skep  in  die  absolute  chaos 

vóór  jy  weer  lanseer  word 


die  in-sit 


Es  la  día  llena 

Kwasse  van  denne  verf  die  kliphuis  toe 
en  die  rooi  hart  bly  net  ’n  vermoede. 

Die  berg  reis  soos  ’n  skip  son  en  sterre  in, 
die  wind,  reisend,  ruk  aan  sy  patryspoorte. 

Tallose  gate,  blind  in  die  boeg,  ontluik 
tot  klip  met  liefdevolle  varingslingers. 

Laaste  bloeisels  gestroop  deur  wind 
verskiet  opgetoë  in  ’n  see  van  gras. 

Voëls  laat  note  val,  vrugte  sit  aan  takke 
soos  ’n  geslag  vol  bloed  en  liedere. 

Wind  wat  denne  skuif  na  my  jeugland 
stem  in  by  ons  voor  ’n  nuwe  dek. 

Hendrik-se-kruis  op  die  berg  is  ’n  tydelose  mas; 
met  kaarte  in  kleur  ryp  ek  en  jy  na  horisonne. 


daar  kom  hulle  nou  uit 
uit  die  huisie  uit 
gekleed  soos  man  en  vrou 
hy  in  ’n  swart  langbroek 
sy  in  ’n  pienk  bloes 
daar  ry  hulle  nou 
in  ’n  motor 
nes  man  en  vrou 

hy  bestuur  as  hulle  die  lang  pad  vat 
hulle  doen  aan  by  kwekerye 
kyk  na  binnehuise  plante 
buite-plante  immergroen 
plante  potplante  varings  varkore  struike 
hulle  koop  saad  groentesaad  blomsaad 
hulle  gaan  saans  uit  as  man  en  vrou 
na  rolprent  na  restourant  na  opvoering 

hulle  is  getroud 

en  heet  nou:  man  & vrou 


Die  boord 

Bedagte  boord 
wat  vrugryk  eie 
wil  betwyfel: 

sy  alwyse  boer 
laat  nooit  sorg 
en  seisoene  na. 


24:111:1979 


Nota 

Het  ’n  gesprek  met  die  deur  probeer  aanknoop, 
maar  sy  bek  was  op  knip  — 
waarom  anders  sou  hy  nie  wou  oop? 


al  gebeur  wat  (my  dier) 

as  die  vyand  swart  geel  of  rooi 
ons  van  agter  aanval 
of  met  bomme  in  ons  midde 
onthou:  ek  is  halstarrig  & kopsku 
omdat  ek  straks  ’n  spioen  is 

as  alles  soos  liefdemaak 
met  meer  sweet  as  bloed  gepaard  gaan 
ontjas  jouself  en  laat  die  winterweer 
soos  ’n  lied  by  jou  verbygaan 

en  as  ek  op  joujag  maak 

wil  ek  jou  tog  net  knipmes 

soos  ’n  lorrie  soms  op  die  hoofweg  doen 

as  dit  lyk  of  ek  nie  pluis  tuis  is  nie 
is  dit  omdat  ek  kwansuis  ’n  informant  is 
met  meer  idees  as  wat  werklik  juis  is 

(AL  GEBEUR  WAT  MY  DIER:  ek  is  hier) 


Gerhard  van  den  Heever 


Peter  Snyders 


Arme  Paultjie  het  die  lig  gesien 

Arme  Paultjie  het  die  lig  gesien, 
eers  wyn  gesuip  en  dagga  gesoek, 
nou  preek  hy  voor  die  buiteverkope 
en  almal  met  ’n  kannetjie  word  vervloek. 

Arme  Paultjie  het  die  lig  gesien, 
hy  staar  vir  ure  na  die  lig; 
elke  kerk,  sê  hy,  het  so  baie  foute, 
so  toe  het  hy  maar  sy  eie  kerk  gestig. 

Arme  Paultjie  het  die  lig  gesien, 

die  gees  — of  iets  — het  hom  wraggies  beet; 

hy  gaan  sy  mense  van  die  bose  verlos, 

hy  vertel  vir  almal  hy  is  ’n  profeet. 

Arme  Paultjie  het  die  lig  gesien, 
hardloop  in  die  trein  soos  ’n  maniak  — 
vermy  die  derdeklas  meneer! 
hy  preek  dat  die  sweet  en  spuug  so  spat. 

Arme  Paultjie  het  die  lig  gesien, 
gaan  van  huis  tot  huis  met  die  Here  se  werk; 
hy  vertel  jou  hoeveel  voorkinders  het  hy 
dan  nooi  hy  jou  wraggies  na  sy  kerk. 

Arme  Paultjie  het  die  lig  gesien, 
maar  alles  is  duister,  hy’s  heeltemal  blind; 
hy  makeer  net  ’n  witstokkie,  ’n  bordjie,  en  ’n  hond, 
dan  ís  hy  mos  die  Here  se  kind. 


Prys  van  kultuur 

Hy  sê  elke  woord  soe  clearly; 
elke  woord  kry  sy  ending 
op  sy  plek; 
en  sy  toun  is  soe  glad 
en  soe  sag  soes  velvet; 
en  sy  manners  is  net  soe  cultured: 

hy  praat  soe  mooi  — 
amper  nes  ’n  mofíie. 


Rape  victim 

Jy  lyk  nie  van  die  middelklas  nie; 
en  jy’s  veels  tejonk  vir  pensioen; 
isjy  miskien  ’n  jongmeisie?  . . . 

Het  jy  dalk  met  hom  geglimlag? 

Hetjy  jou  hare  los  gedra? 

Het  jy  nie  miskien  daarvoor  gesoek  nie? 

Skud  maar  kop,  ek  dink  dis  ‘ja’. 

Jou  gesig  is  dan  nie  opgekcrf  nie; 
jy  vat  die  pil  hct  jy  gesê?  — 

Dan  hoe  kan  so  iets  metjou  gebeur? 

Nou  goed,  ek  verander  dit  na  ‘nce’. 

Dan  as  jy  dan  so  nalatig  is, 

dan  skreejy  mos:  ‘Verkrag!  Vcrkrag!’ 

Jy  sock  maar  net  ’n  verduideliking 
vir  wat  jy  weet  is  in  jou  maag. 


vir  dietrich  bonhoeffer 
(9  april  1945) 

plate  affodille  bloei  voort  uit  polle  heidegras 
skemerson  filter  deur  wit  appelbloeisels 
leeurikke  verstom  tot  swyg  — om  nóóit  meer 
tot  dankgebed  te  dryf  nie  — God  swyg  — en  nóóit  meer 
sal  alles  wat  skoon  was,  heilig  bly  nie  — 

’n  geelgevatte  foto  van  Pa  en  Ma 
Jaat  dink  aan  dáárdie  goeie  dae 
waai  teen  die  doringdraadheining  vas 


ophelia  iv 

nou  blom  sy  weer  met  dye  oopgesper 
in  waterblommetjies  en  netnou  bredie 
blonde  klede  meng  nie  goed  met  slikdamme 
of  dop  en  dam  met  dooies  nie 

geen  rougewaad  vir  hierdie  tugtelose  meisiekind 
geen  heiliges  en  géén  gemengde  erediens 

beswymd  staar  roekelose  onverskilliges 
en  deur  die  nat  sy  skyn  haar  skaamte  deur 
wellustig  hyg  die  bitter  stilte  na  nóg  stilte 


woorde  ii 

wild  ekstaties  broei  die  dinge  om  ons 
as  die  woorde  staak  en  swyg;  bronstige 
verlatenheid  klink  vreemde  akkoorde 
van  nou-is-dit-nag-vrees  — dreigende  oorde 
waarin  jy  altyd  gevange  sal  wees 


Die  waatlemoene 

Die  hoek  van  die  tuin  word  elke  dag  bleker 
gate  vol  donker  beveilig  niemand  meer  nie 
gedagtes  trek  van  hier  af  oor  vervloekte  velde 
ongelowiges  sal  aanhou  dool  in  stomheid 
en  uit  leedvermaak  sal  woorde  staak 
niemand  mag  meer  daaraan  twyfel  nie 
geskokte  stiltes  is  die  oorde  van  versteurde  gode 

woorde  kan,  wíl  dit  nie  sê  nie 

ware  tuistes  is  die  waarheid  wat  verhuis 

uit  ou  manuskripte  damp  die  eerbied  vir  rclikte 

dis  ’n  oumensding  wat  liewers  ongesê  moet  bly 

dié  skoon  gedagtes  kan  ’n  mens  nog  nouliks  afoes 

van  begrafnisbome,  monumente  en  die  pleine 

dáár  beweeg  die  skares,  waardiges  én  heiliges 

bondels  dowes,  bondels  stommes  gaan  aan’t  skreeu  en  skreeu 
dwaal  en  dwaal,  dwaal  almal  uitgestal  in  die  meloene 
Fascistiese  oortuigings  broei  daarbinne  — 
in  die  bloedrooi  binnekant  van  waatlemoene 
roep  dit  met  ’n  goue  swye 
’n  trompet  van  goud 
’n  daad  van  rou 
op  dié  verhewe  uur 

Johan  van  Wyk 


Johan  van  Wyk 

lippe  van  ironie 
of  weerkaatsing  op  ’n  rivier 
’n  rivier  loop  deur  die  buitekamer 
op  die  lippe  van  die  dniwel 
die  duiwel  kom  af 
in  my  In  My  IN  MY 
ek  verdrink  in  my  buitekamer 
ek  verdrink  in  ironie 


Tussengangers 

Ons  is  ons  verbeeldings  se  tussengangers. 
Ons  wil  die  wêreld  verander. 

My  hemp  hang  uit,  jy  rook  ’n  sigaret. 


Niemand  herken  my  nie  . 

Ek  is  in  ’n  boombas  . 

Op  die  skoolgronde  doen  meisies  liggaamsoefeninge  . 
Ek  kyk  deur  die  ruit 
van  ’n  lykswa  . 

Mense  sing  agter  die  brandgeskilderde  kerkvensters  . 
Ek  hoor  haar  lag  binne  my  kop 
soos  ’n  opname  in  ’n  kassetspeler  . 

Sy  het  gesê  ek  is  baie  mense  . 

Sy  het  op  die  bed  gesit  en  ek  op  die  stoel  . 

Dit  is  hoe  dit  was  . 

Ek  sal  die  band  skoon  moet  vee  . 

In  die  dameskroeg 

van  die  hotel  Europa 

word  ek  ’n  stoel  by  ’n  bierglas  . 

Op  die  dansverhogie 

dans  ’n  kankerroos 

op  die  maat  van  a heart  of  glass  . 

Ek  kry  haar  uit  my  sisteem  . 

Ek  voel  gedreineer  . 

Ek  blaas  rook  deur  my  neus  . 

’n  Kelner  vee  die  tafeltjie 
voor  my 
spieëlskoon  . 


Ek  het  “per  ongeluk” 

doelbewus  aan  jou  geraak 

ek  wou  “per  ongeluk” 

vanjou  werklikheid  steel  . . . 

ek  wou  nie  hê  jy  moet  my  sien  nie 

ek  het  gebrand  dat  jy  my  moet  sien 

ek  het  aan  die  straatkant  oorkant  jou 

woonstel  geloop  terwyl  ek  getwyfel  het 

ek  wou  eerder  regvoor  die  ingang 

van  jou  woonstelblok  staan 

toe  het  ek  hard  gewens  dat  ek  ’n  jas  aan  hct 

jy  sou  minder  op  my  kon  spioeneer 

en  skielik  toe  ek  jou  sien  en  jy  “per  ongeluk” 

aan  my  skouer  raak 

het  ek  jou  nie  geken  nie 

glad  nie  geken  nie  en  binne  my 

het  “expired”  oorgeslaan 


die  bywoner 

ek  slaan 
my  broer 
met  die  graaf 
dood 

hy 

laat  my  drome  bloei 
die  wolke 
waarop  ek  ry 
verskroei 
my  nie 

ek  ploeg  grafte  om 
vervloek  die  reën 
en  boer 

met  die  heksepoot 


Ek  het  toe  huis  toe  gekom  . 

Dit  was  asof  ek  nie  weg  was  nie  . 

Ma  het  wortels  gerasper  . 

Ek  was  nie  honger  nie  . 

Ek  het  my  rugsak  in  die  buitekamer  neergegooi  . 
Gekyk  na  my  ou  boeke  . 

Gekyk  na  die  kas  . 

Ek  het  my  skoene  uitgetrek  . 

Op  die  bed  bly  sit  . 

My  broer  is  op  die  grens  . 

Wil  ek  nie  vir  hom  ’n  brief  skryf  nie  ? 

Herrie  het  weer  skuld  gemaak  . 

Vir  hom  ’n  splinternuwe  kar  gekoop  . 

Wat  traak  dit  my  ? 

Waaroor  kan  ons  praat  ? 

Niks  . 

Waarom  is  ek  nie  dankbaar  nie  ? 

Ek  weet  nie  . 

Ek  skakel  Radio  Hoëveld  aan  . 

Die  draadloos  se  batterye  werk  nog  . 


Nadat  hy  die  gedig  geskryf  het, 
kyk  hy  na  die  muur: 
dit  is  ’n  oog,  dit  ís  ’n  perd, 
die  swaap  se  neus 

word  klein  en  groot,  klein  en  groot. 


Agterklad 

